
Ünnepi öltözékek központi idegrendszeri problémával élő fiatalok részére

Kulcsszavak: egyenruha;fogyatékosság;funkcionalitás;fenntartható;nevelés
A dolgozatban a Pető Intézet Konduktív Gyakorló Szakiskolájában tanuló idegrendszeri problémával küzdő diákok számára tervezett egyenruháról olvashatnak. Ez olyan terméktervezői kihívás, amelyben egyfelől jelen vannak a mérnöki szemléletmódból fakadó megoldások, így a praktikum, illetve a funkcionalitás előrehelyezése, a használati és kényelmi funkció jelentősége, másfelől pedig megjelenik képzőművészeti tartalmának közvetítése, azaz meghatározó esztétikai funkciója, annak filozófiai mondanivalója és pszichológiai hatása. A dolgozat ezen megközelítések alapján készült fenntartható rendszerekbe illesztve, a témaválasztástól a kivitelezésig, megfelelő átgondoltsággal és felelősséggel fordulva az alkotás iránt.
A funkciókárosodott mozgásszervi-, és/vagy mentális fogyatékossággal élők olyan speciális problémákkal találkoznak, melyekre a piacon lévő ruhadarabok korlátozottan reagálnak, hiszen még csak minimálisan feltárt terület. Amennyiben a kínálatban meg is jelenik olyan termék, amely remekül válaszol az igényekre, annak díja nem megfizethető az amúgy is költséges életmód miatt.
Mivel mindenki kicsit máshogyan limitált, egyedi méretekkel, egyedi deformitással rendelkezik, így nehéz generálisan tervezni. A finommotorika elvesztése, illetve az érzésvesztés a bőr egyes részein a ruházat és a záródások kezelésében is akadály. Mozgásállapottól függ, mely ruhadarab váltja ki a legnagyobb nehézséget, így a cél a minél nagyobb önállóságra való nevelés. Amikor a mozgáskorlátozottság mentális betegséggel is társul, az csak még jobban akadályozza az öltözködést, hiszen így még kiszolgáltatottabb az illető.
Minden típusú fennakadás ellenére megjelenik az emberbe kódolt problémamegoldó képesség, milyen módon tudják a legkönnyebben fel-le venni ruházatukat. Ezekre a különleges megoldásokra kell megfelelően reflektálni. Számukra akkor jó egy öltözet, ha segíti a mozgást a kényelmi funkció legmagasabb kielégítése mellett, azaz kiemelt figyelmet fordít az ergonómiai és a fiziológiai szempontokra.
A ruházat nemcsak a testünket, hanem a lelkünket is befolyásolja. Kifejezzük vele társadalmi státuszunkat, kultúránkat, korunkat, hangulatunkat, és érzéseinket. Döntő szerepe van közérzetünk milyenségében is. Ezzel tudjuk szavak nélkül a legerőteljesebben megfogalmazni, hogy kik is vagyunk. Az anyag, amit viselünk, a színek, a formák és a minták mind egy-egy csöndes leírás a személyünkről.



